الصفحه دى يتيمه, حاول تضيفلها لينك فى صفحات تانيه متعلقه بيها. راوية عطية (19 ابريل 1926 - 9 مايو 1997) سياسية مصرية مشهورة كانت اول ست عربية تكسب عضوية البرلمان فى بلدها بعدما فازت بعضوية مجلس الامة فى مصر فى انتخابات سنة 1957 . اتولدت راوية عطية يوم 19 ابريل 1926 فى محافظة الجيزه ، وأبوها كان سكرتير عام حزب الوفد عن محافظة الغربيه و دخل السجن بسبب ارائه السياسية ؛ وده كان له اثر كبير فى شخصيتها بدليل أنها لما كان عندها 13 سنة اشتركت فى مظاهرة ضد احتلال الانجليز مصر سنة 1939 واتصابت فيها كمان . راوية عطية كملت تعليمها على عكس أغلبية البنات المصريات فى الوقت ده ، وخدت شهادات جامعية فى مجالات مختلفة وهى : الليسانس من كلية التربية جامعة القاهره سنة 1947 ، و دبلومة فى التربية وعلم النفس ، و ماجستير فى الصحافة ، و دبلومة فى الدراسات الاسلامية . واشتغلت فى التدريس لمدة 15 سنة واشتغلت فى الصحافة فترة قصيرة ما زادتش عن ست شهور . فى سنة 1956 ، كانت راوية عطية اول ست تشتغل ظابطة فى الجيش المصرى وده كان بعدما حصل العدوان الثلاثى على مصر ، وكانت فى الوقت ده دربت 4000 ست على الاسعافات الاولية والتمريض لجرحى الحرب ؛ ووصلت لرتبة نقيب .